 **FAZEKAS BIOLÓGIAVERSENY **

A *Budapesti Fazekas Mihály Gyakorló Általános Iskola és Gimnázium,* illetve a *Magyar Természettudományi Múzeum* közös szervezésében meghirdetésre kerülő **„Fazekas Biológiaverseny”**
az általános iskola 7–8. évfolyamát és a középiskola 9–10. évfolyamát célozza meg.

**I. A verseny célja:**

A versenyben részt vevő diákok készítsenek rövid, tartalmas pályázatot a múzeum kiállításaihoz és programjaihoz kapcsolódva, önálló kutatómunka keretében, a megadott témák egyikében.

**II. A verseny menete:**

**A kétfordulós versenyt két korcsoport számára hirdetjük meg.**

Az **első fordulóban** a versenyzőktől egy esszé összeállítását várjuk, a megadott két témából egyet kiválasztva, **maximum 5 gépelt oldal** + képes mellékletek terjedelemben. Ehhez a múzeum kiállításait információforrásként használhatják.

A legmagasabb pontszámokat elérő pályázókat egy **második fordulóra** hívjuk, melynek helyszíne a Magyar Természettudományi Múzeum. Itt a pályázók rövid, színes, maximum háromperces előadásban számolnak be pályamunkájukról, amelyet szintén egy szakértő zsűri értékel. Az előadásokat követően a versenyzőket, sorsolás alapján, négyfős csapatokra osztjuk. Ezután indul a kiállításokban zajló izgalmas csapatverseny. A csapatversenyt követi az eredményhirdetés. A csapatverseny eredménye nem számít bele az egyéni verseny eredményébe.

**III. A versenyre való jelentkezés, nevezés módja:**

Nevezni elektronikusan lehet, az alábbi e-mail címre küldött levéllel, mely tartalmazza:

* a versenyző nevét,
* iskoláját,
* osztályát,
* választott témáját,
* a felkészítő tanár nevét.

Az általános iskolás, és a gimnáziumi korosztály nevezését is egyaránt a fazekasbiologiaverseny@gmail.com e-mail címre várjuk.

**Nevezési határidő: 2025. november 28. (péntek)**

A versenyre pályamunkát benyújtani szándékozó diákok a **nevezés után** ingyenesen nézhetik meg a Magyar Természettudományi Múzeum kiállításait a teljes felkészülési időszakban.

Egyes témákban a múzeum, szakértőinek bevonásával, konzultációs lehetőséget biztosít a versenyzőknek. Az időpontokról, a bejelentkezés módjáról és a kiállítások nyitvatartásáról iskolánk, és a Magyar Természettudományi Múzeum honlapján keresztül tájékoztatjuk a jelentkezőket (lásd segítség a felkészüléshez dokumentum).

***Az első forduló választható témái:***

1. **Az általános iskolás korosztály – 7–8. osztályos tanulók – számára**
2. **Populációs kölcsönhatások: Egy olyan populációs kölcsönhatás bemutatása, ahol legalább az egyik érintett faj fotoszintetizáló szervezet és a kölcsönhatás ökológiai jelentőségének ismertetése.**

Az egy adott helyen élő, különböző fajokhoz tartozó populációk között olyan kölcsönhatások alakulhatnak ki, melyek során a résztvevő populációk befolyásolják egymás populációjának szerkezetét, méretét.

A populációs kapcsolat az adott, kölcsönhatásban résztvevő faj populációja szempontjából lehet előnyös (+), hátrányos (-) vagy semleges (0).

A pályamunkában bemutatásra kerülhet bármely olyan populációs kölcsönhatás, melynek legalább az egyik résztvevő tagja fotoszintetizáló szervezet. Ilyenek lehetnek például a mikorrhizás kapcsolatok, az allelopatikus kapcsolatok vagy a parazitizmus jelensége is. A dolgozatban a bemutatott populációs kölcsönhatás ökológiai rendszerekben betöltött szerepét is ismertetni kell.

1. **Házi kedvenceink titkos élte**

Sokaknak vannak otthon házi kedvencei, amelyek megfigyelése során számos érdekességgel, meglepetéssel szolgálnak gazdájuk számára. A versenyző feladata egy, vagy akár több házi kedvencével kapcsolatos viselkedéstani (etológiai) megfigyelések, tapasztalatok bemutatása.

1. **A gimnáziumi korosztály – 9–10. osztályos tanulók – számára**
2. **A talajlakó élőlények biodiverzitása, ökológiai szerepük és védelmük fontossága, gyakorlati lehetőségei.**

A világnépesség növekedésével és a klímaváltozással együtt járó probléma nem csak a természetes élőhelyeink védelme, rekreációja, hanem a 8 milliárd ember élelmiszerigényének kielégítése. Talajaink ezen folyamatok során egyre jobban kiürülnek, kiszáradnak, és kevesen gondolnak arra, hogy működésük (szó szerint) szerves része az az elképesztően változatos biomassza (baktériumoktól gombákon át a rengeteg talajlakó állatig), ami egyedivé, élővé, éltetővé teszi a talajt.

A téma kidolgozása sokrétű lehet: fókuszálhat a talajt benépesítő élőlények átfogó bemutatására, de akár 1-1 élőlénycsoport részletesebb tárgyalására. Kidomboríthatóak a talaj és a talajlakók védelmének lehetőségei, nem csak globális, nagygazdasági szinten, hanem egyéni, akár a résztvevők szintjén. Kapcsolódhat a leírás akár a saját lakóhely környékére, kitérhet a komposztálás jótékony hatásaira, akár a projekt része lehet egy saját (akár iskolai, akár házi, akár közösségi) komposztáló létesítése, működésének bemutatása, a komposzt keletkezésének párhuzamba állítása a természetes élőhelyek humuszképződésével.

1. **Mennyire hihetünk a kasszasiker hollywoodi filmeknek a dinoszauruszokkal kapcsolatban?**

A Jurassic Parkhoz hasonló filmekben számos félreértést okozó hibát, szándékolt változtatást, a valóságtól való jelentős eltérést találhatunk. A mezozoikum őshüllőinek kutatása napjaink egyik leggyorsabban változó tudományterülete. Amit pár évtizede biztos tudásnak véltek a szakemberek, mára jelentősen meghaladottá vált. A feladat egy, vagy több ilyen hiba, csúsztatás, szándékolt változtatás bemutatása, akár egy faj (pl. Velociraptor) vagy több faj példáján keresztül.

Kiemelt szempontok:

- Miben tér el az adott állat (külsőre vagy viselkedésre) a mai ismereteink szerinti egykor élt valódi állattól?

- Mi lehet a változtatás valódi oka? (hiányos ismeret, művészi szabadság, az újabb tudományos eredmények megcáfolták a korábbi elképzelést stb.)

- Ad-e erre magyarázatot a film története? (fosszíliákon nem megőrződő tulajdonság, génmódosítás stb.)

**A pályamunkák értékelési szempontjai:**

1. Külalak
2. Tartalmi rész:
* Témahűség
* Logikus felépítés
* Problémacentrikusság
* Egyediség
1. Forrás, irodalomjegyzék megfelelő feltüntetése

**Az előadások értékelési szempontjai:**

1. Külalak
2. Tartalmi rész
* Logikus felépítés
* Előadókészség
* Egyediség
1. Forrás, irodalomjegyzék megfelelő feltüntetése

***A verseny tervezett időbeosztása:***

**Előzetes regisztráció (nevezés): *2025. november 28*-**ig a megadott e-mail címre.

**I. forduló** pályamunkáinak beadási határideje ***2026. január 30. (péntek).*** Az idei tanévben először **virtuális formában várjuk a beérkezett pályamunkákat**, **pdf** formátumban a fazekasbiologiaverseny@gmail.com email címre.

A pályamunkák értékelése, eredményhirdetése, ***2026. március 06. (péntek).*** Az eredmények rögtön felkerülnek a Budapesti Fazekas Mihály Gyakorló Általános Iskola és Gimnázium honlapjára (*www.fazekas.hu*).

**II. forduló, döntő** (prezentáció) ***2026. április 17. (péntek).*** Helyszíne a MNM-KK *Magyar Természettudományi Múzeuma,* Semsey Andor Előadóterem.